钦定古今图书集成/理学汇编/经籍典/第059卷 > 后汉
## 钦定古今图书集成/理学汇编/经籍典/第059卷 > 后汉

### 光武帝建武元年立易经四家博士

按《后汉书光武帝本纪》，不载。按《徐防传》，“汉承嬴秦，
经典废绝，本文略存，或无章句，收拾缺遗，建立明经，
博征儒术，开置太学。孔圣既远，微旨将绝，故立博士
十有四家。”

〈注〉《汉官仪》曰：“光武中兴，恢弘稽古，《易》有施孟、梁丘贺京房，《书》有欧阳和伯、夏侯胜建，《诗》有申公、辕固、韩婴，《春秋》有严彭祖、颜安乐，《礼》有戴德、戴圣，凡十四博士，太常差选有聪明威重一人为祭酒，总领纲纪也。”

建武二年，范升迁《易经》博士。

按《后汉书光武帝本纪》，不载。按《范升传》，建武二年，
光武征诣怀宫，拜议郎，迁博士。上疏让曰：“臣与博士
梁恭、山阳太守吕羌俱修《梁丘易》。二臣年并耆艾，经
学深明，而臣不以时退，与恭并立。深知羌学，又不能
达，惭负二老，无颜于世。诵而不行，知而不言，不可开
口以为人师，愿推博士以避。”羌，帝不许，然由是重
之。

建武四年正月，朝公卿大夫博士见于云台，议立《费
氏易》博士。

按《后汉书光武帝本纪》，不载。按《范升传》：时尚书令
韩歆上疏，欲为《费氏易》《左氏春秋》立博士，诏下其议，
四年正月，朝公卿大夫，博士见于云台。帝曰：“范博士
可前平说。”升起对，遂与刘歆及中大夫许淑等互相
辩难，日中迺罢。

建武　年，戴凭以习京氏《易》征试博士。

按《后汉书光武帝本纪》，不载。按《儒林传》：“戴凭，字次仲，习京氏《易》。年十六，郡举明经，征试博士，拜郎中。时
诏公卿大会，群臣皆就席，凭独立。光武问其意，凭对
曰：‘博士说经，皆不如臣，而坐居臣上，是以不得就席’。
帝即召上殿，令与诸儒难说，凭多所解释，上善之，拜
为侍中。”

### 灵帝熹平四年刻石经周易立于太学门外

按：《后汉书灵帝本纪》：“熹平四年春三月，诏诸儒正《五
经》文字，刻石立于太学门外。”

按《洛阳记》，“太学在洛城南开阳门外，讲堂长十丈，广
一丈。堂有石经四部，本碑凡四十六枚。西行《尚书》《周
易》《公羊传》十六碑存，十二碑毁；南行《礼记》十五碑悉
崩坏；东行《论语》三碑一碑毁《礼记》。碑上有谏议大夫
马日䃅、议郎蔡邕名。”